CELEX: 52016PC0598
Language: hu
Date: 2016-09-19
Title: Javaslat A TANÁCS VÉGREHAJTÁSI HATÁROZATA az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról

EURÓPAI BIZOTTSÁG
            Brüsszel, 2016.9.19.
            COM(2016) 598 final
            2016/0277(NLE)
            Javaslat
            A TANÁCS VÉGREHAJTÁSI HATÁROZATA
            az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2016. március 30-án iktatott levelében az Olasz Köztársaság engedélyt kért arra, hogy folytathassa a bizonyos szállítóeszköz-típusokra vonatkozó héalevonási jogot érintő eltérő intézkedés alkalmazását. A héairányelv 395. cikke (2) bekezdésének megfelelően a Bizottság 2016. június 22-én kelt levelében tájékoztatta a többi tagállamot az Olasz Köztársaság kérelméről. A Bizottság 2016. június 23-án kelt levelében értesítette az Olasz Köztársaságot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 168a. cikke előírja, hogy az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. A héairányelv 26. cikke (1) bekezdésének a) pontja értelmében ugyanakkor a vállalkozás vagyonát képező termék magáncélokra történő használata ellenérték fejében nyújtott szolgáltatásnak minősül, amennyiben az ilyen termékek hozzáadottérték-adója teljesen vagy részben levonható volt. Ennek következtében a rendszer biztosítja a végső felhasználás megadóztatását, amennyiben az előzetesen felszámított megfelelő héaösszeg levonásra került.
            
            
               A motoros járművek tekintetében esetenként bonyolult és terhes feladatot jelent az adóalanyok számára az üzleti, illetve a magáncélra történő használat elkülönítése és nyilvántartása, az adóhatóságok számára pedig nehézséget okoz a használat tényleges megoszlásának ellenőrzése. Ez még akkor is így lenne, ha Olaszország élne a héairányelv 168a. cikke (2) bekezdésében foglalt azon lehetőséggel, hogy a vállalati személygépkocsikkal kapcsolatos kiadások levonását a tényleges üzleti célú használat arányában korlátozza. Ezenkívül a vegyes használatú járművek nagy számából kifolyólag az adócsalás mértéke számottevővé válhat.
            
            
               A héabeszedés egyszerűsítése és az adócsalás elleni küzdelem érdekében az Olasz Köztársaság 2007-ben engedélyt kért és kapott a Tanácstól egy olyan egyedi eltérés alkalmazására, amely lehetővé teszi számára a héalevonás megengedett mértékének kötelező hatályú, 40%-ra történő, 2010. december 31-ig alkalmazható korlátozását a (mezőgazdasági és az erdőgazdálkodási vontatóktól eltérő, rendszerint közúti személy- vagy áruszállításra használatos, legfeljebb 3 500 kg megengedett legnagyobb össztömegű és a vezetőülésen kívül legfeljebb nyolc üléssel rendelkező) motoros közúti járművek tekintetében
                  1
               . Megjegyzendő azonban, hogy az említett korlátozás hatálya kimondottan nem terjed ki bizonyos járműkategóriákra, nevezetesen az adóalany munkaeszközét képező, az autósiskolákban oktatási célra használt, a bérbeadás vagy lízing céljára használt, a kereskedelmi ügynökök által használt és a taxiként használt járművekre. Ezzel egyidejűleg a vállalkozások mentesülnek a magáncélú használathoz kapcsolódó adó elszámolása alól. E határozat időbeli hatályát a 2010/748/EU tanácsi határozat
                  2
                2013. december 31-ig, a 2013/679/EU tanácsi végrehajtási határozat
                  3
                pedig 2016. december 31-ig kiterjesztette.
            
            
               A fent említett határozat 6. cikkében foglaltaknak megfelelően az Olasz Köztársaság benyújtotta a szóban forgó határozat alkalmazásáról szóló jelentését, amely magában foglalja a százalékos korlátozás értékelését is. 
            
            
               Az Olasz Köztársaság által a jelentésben közölt információkból az derül ki, hogy – tekintettel különösen az Olasz Köztársaságban működő kisvállalkozások nagy számára (99%, azaz 5,2 millió adóalany tekinthető mikrovállalkozásnak, amely lényegében egy magánszemélyből áll vagy egyetlen alkalmazottat foglalkoztat) – a 40 %-ra való korlátozás továbbra is megfelel a tényleges körülményeknek, ezért azt helyénvaló fenntartani.
            
            
               
                  Az időbeli hatály meghosszabbítását ugyanakkor indokolt korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. Ezért a javaslat értelmében az eltérés időbeli hatálya 2019 végéig meghosszabbodik, az Olasz Köztársaság pedig felkérést kap arra, hogy amennyiben az időbeli hatály újbóli, az említett határidőn túlra történő meghosszabbítását tervezi, nyújtson be új jelentést. 
               
            
            
               •Összhang a szakpolitikai területen már meglévő rendelkezésekkel
            
            
               A 2006/112/EK irányelv 176. cikke értelmében a Tanács állapítja meg, mely kiadások nem jogosítanak a héa levonására. Addig pedig felhatalmazza a tagállamokat az 1979. január 1-jén hatályban lévő kivételek fenntartására. Emiatt számos „standstill” rendelkezés létezik, amely korlátozza a gépjárművekkel kapcsolatos héalevonás jogát.
            
            
               
                  A korábbi olyan kezdeményezések ellenére, amelyek szabályokat kívántak megállapítani arra vonatkozóan, mely kiadáskategóriák tartozzanak a levonási jogra vonatkozó korlátozás hatálya alá
                     4
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. Ezért a szubszidiaritás elve nem alkalmazható.
               
            
         
         
            
               •Arányosság
            
            
               A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet.
            
            
               
                  Tekintettel az eltérés hatályának korlátozott mivoltára, a különleges intézkedés arányban áll a kitűzött céllal, vagyis az adott ágazatban egyes adócsalások vagy -kikerülések megelőzésével és a héa beszedésének egyszerűsítésével.
               
            
            
               •A jogi aktus típusának megválasztása
            
            
               
                  Javasolt aktus: tanácsi végrehajtási határozat.
               
               
                  Más jogi aktus nem felelne meg a következők miatt:
               
               
                  A 2006/112/EK irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               ••Az érdekelt felekkel folytatott konzultációk
            
            
               
                  A javaslat alapját az Olaszország által benyújtott kérelem képezi, és az csak ezt a tagállamot érinti.
               
            
            
               •Szakértői vélemények összegyűjtése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javaslat célja a héacsalás felszámolása és az adókivetésre vonatkozó eljárás egyszerűsítése, emiatt pedig, mivel jelentősen csökkenti az adminisztratív terheket, kedvező hatással lehet a vállalkozásokra és a közigazgatásra. Olaszország megfelelő intézkedésnek ítélte ezt a megoldást, mely más múltbeli és jelenlegi eltérésekhez hasonlítható.
               
            
            
               4.KÖLTSÉGVETÉSI VONZATOK
            
            
               
                  A javaslat nincs negatív hatással az uniós költségvetésre.
               
               
                  A javaslat célja Olaszország felhatalmazása arra, hogy továbbra is korlátozza bizonyos járművek és az azokkal kapcsolatos kiadások tekintetében a levonási jogot a 2017 és 2019 közötti időszakra, ahogyan azt a 2007/441/EK határozat 2016-ig biztosította. Olaszország az 1553/89/EGK, Euratom tanácsi rendelet 6. cikke (4) bekezdésének megfelelően kiszámítja a megfelelő „kompenzációt a személygépkocsik és az azokkal kapcsolatos kiadások tekintetében”, és ezt a gyakorlatot folytatnia kell 2019-ig.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2019. december 31-én automatikusan hatályát veszti.
               
            
            
               Amennyiben Olaszország az eltérést lehetővé tévő intézkedés újabb, 2019 utáni kiterjesztését venné fontolóra, legkésőbb 2019. április 1-jéig meghosszabbítás iránti kérelmet és értékelési jelentést kell benyújtania a Bizottság számára.
            
         
         
            
               2016/0277 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  5
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2007/441/EK tanácsi határozat
                  6
                felhatalmazza Olaszországot arra, hogy 40 %-ra korlátozza a hozzáadottérték-adó (héa) levonásának jogát a nem kizárólag üzleti célra használt közúti motoros járművekkel kapcsolatos kiadások esetében. A 2007/441/EK határozat továbbá előírja, hogy nem tekintendő ellenérték fejében nyújtott szolgáltatásnak az olyan járművek magáncélú használata, amelyek az említett határozat értelmében levonási jogra vonatkozó korlátozás hatálya alá esnek. A 2007/441/EK határozat tartalmazza ezenkívül a hatálya alá tartozó járművek és kiadások meghatározását, valamint azon járművek jegyzékét, amelyek kifejezetten ki vannak zárva az alkalmazási köréből. A 2007/441/EK határozatot a 2010/748/EU tanácsi végrehajtási határozat
                  7
               , majd pedig a 2013/679/EU tanácsi végrehajtási határozat
                  8
                módosította, és ez utóbbi a hatályvesztésének időpontjaként 2016. december 31-ét határozta meg.
            
            
               (2)Olaszország a Bizottság által 2016. március 31-én iktatott levelében felhatalmazást kért a 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedés időbeli hatályának meghosszabbítására annak érdekében, hogy továbbra is korlátozhassa a héalevonási jogot a nem kizárólag üzleti célra használt motoros közúti járművek bizonyos kategóriáival kapcsolatos kiadások esetében.
            
            
               (3)A módosított 2007/441/EK tanácsi határozat 6. cikkének megfelelően Olaszország jelentést nyújtott be a Bizottságnak a határozat alkalmazásáról, amely a százalékos korlátozás értékelését is tartalmazza. Az Olaszország által szolgáltatott információkból kitűnik, hogy a levonási jog 40 %-ra való korlátozása továbbra is megfelel a tényleges körülményeknek az érintett járművek üzleti, illetve nem üzleti célú használatának arányát illetően. Ezért indokolt felhatalmazni Olaszországot arra, hogy további meghatározott időtartamra, nevezetesen 2019. december 31-ig folytassa az intézkedés alkalmazását.
            
            
               (4)A Bizottság 2016. június 22-én kelt levelében tájékoztatta a többi tagállamot Olaszország kérelméről. A Bizottság 2016. június 23-án kelt levelében értesítette Olaszországot arról, hogy birtokában van a kérelem elbírálásához szükséges valamennyi információnak.
            
            
               (5)Amennyiben Olaszország további, 2019 utánra történő meghosszabbítást kér, legkésőbb 2019. április 1-jéig be kell nyújtania a Bizottsághoz egy jelentést a meghosszabbítás iránti kérelemmel együtt.
            
            
               (6)Az eltérés nincs hatással az Unió hozzáadottérték-adóból származó saját forrásaira.
            
            
               (7)A 2007/441/EK határozatot ezért ennek megfelelően módosítani kell, 
            
            
               ELFOGADTA EZT A HATÁROZATOT: 
            
            
               1. cikk
            
            
               A 2007/441/EK határozat 6. és 7. cikkének helyébe a következő szöveg lép:
            
            
               „6. cikk
            
         
         
            
               Az e határozatban említett intézkedések időbeli hatályának meghosszabbítására vonatkozó kérelmet 2019. április 1-jéig kell benyújtani a Bizottsághoz.
            
            
               A szóban forgó intézkedések időbeli hatályának meghosszabbítása iránti kérelemhez mellékelni kell egy olyan jelentést, amely magában foglalja a nem kizárólag üzleti célra használt motoros közúti járművekkel kapcsolatos kiadásokra kivetett héa levonására vonatkozó jog tekintetében alkalmazott százalékos korlátozás értékelését.
            
            
               7. cikk
            
            
               Ez a határozat 2019. december 31-én hatályát veszti.”
            
            
               2. cikk
            
            
               Ennek a határozatnak az Olasz Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2007. június 18-i 2007/441/EK határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról (HL L 165., 2007.6.27., 33. o.).
               
               
                  
                     (2)
                  A Tanács 2010. november 29-i 2010/748/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 318., 2010.12.4., 45. o.).
               
               
                  
                     (3)
                  A Tanács 2013. november 15-i 2013/679/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 316., 2013.11.27., 37. o.).
               
               
                  
                     (4)
                  COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.), visszavonására 2014. május 21-én került sor (HL C 153., 2014.5.21., 3. o.).
               
               
                  
                     (5)
                  HL L 347., 2006.12.11., 1. o.
               
               
                  
                     (6)
                  A Tanács 2007. június 18-i 2007/441/EK határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról (HL L 165., 2007.6.27., 33. o.).
               
               
                  
                     (7)
                  A Tanács 2010. november 29-i 2010/748/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 318., 2010.12.4., 45. o.).
               
               
                  
                     (8)
                  A Tanács 2013. november 15-i 2013/679/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 316., 2013.11.27., 37. o.).